৯৬তম একাডেমি পুরস্কার
৯৬তম একাডেমি পুরস্কার একাডেমি অব মোশন পিকচার আর্টস অ্যান্ড সায়েন্সেস (এএমপিএএস) কর্তৃক ২০২৩ সালে মুক্তিপ্রাপ্ত সেরা চলচ্চিত্র ও কলাকুশলীদের সেরা কাজের স্বীকৃতি প্রদানের জন্য আয়োজিত অনুষ্ঠান। এটি ২০২৪ সালের ১০ মার্চ হলিউড, লস অ্যাঞ্জেলেসের ডলবি থিয়েটারে অনুষ্ঠিত হয়। গালা চলাকালীন এএমপিএএস ২৩টি বিভাগে একাডেমি পুরস্কার (সাধারণত অস্কার হিসাবে উল্লেখ করা হয়) প্রদান করে। রাজ কাপুর, মলি ম্যাকনার্নি ও কেটি মুলান প্রযোজিত এবং হ্যামিশ হ্যামিল্টন পরিচালিত অনুষ্ঠানটি মার্কিন যুক্তরাষ্ট্রে এবিসিতে সম্প্রচারিত হয়েছিল। কৌতুকাভিনেতা জিমি কিমেল ২০১৭ সালে ৮৯তম অনুষ্ঠান, ২০১৮ সালে ৯০তম অনুষ্ঠান এবং ২০২৩ সালে ৯৫তম অনুষ্ঠানের পর চতুর্থবারের মতো অনুষ্ঠানটি সঞ্চালনা করেন। সম্পর্কিত ঘটনাবলির মধ্যে একাডেমি তাদের ১৪তম বার্ষিক গভর্নর্স পুরস্কার অনুষ্ঠানের আয়োজন করেছিল, জন মুলানি সঞ্চালিত ওভেশন হলিউডের রে ডলবি বলরুমে ২০২৪ সালের ৯ই জানুয়ারি লস অ্যাঞ্জেলেসের একাডেমি মিউজিয়াম অফ মোশন পিকচার্সে ২০২৪ সালের ২৩শে ফেব্রুয়ারি উপস্থাপক নাতাশা লিওন কর্তৃক একাডেমি সায়েন্টিফিক এবং টেকনিক্যাল পুরস্কারসমূহ প্রদান করা হয়েছিল। অ্যাকাডেমির ইউটিউব পাতায় একটি আমেরিকান সাইন ল্যাঙ্গুয়েজ লাইভস্ট্রিম সম্প্রচার করা হয়েছিল যেখানে দোভাষীদের ভিডিও ছিল৷ ২০২৪ সালের ২৩শে জানুয়ারি মনোনয়ন ঘোষণা করা হয়। অপেনহাইমার সর্বাধিক ১৩টি মনোনয়ন লাভ করে, তারপরে পুওর থিংস ও কিলার্স অব দ্য ফ্লাওয়ার মুন যথাক্রমে ১১টি ও ১০টি মনোনয়ন লাভ করে। অপেনহাইমার শ্রেষ্ঠ চলচ্চিত্রসহ সাতটি পুরস্কার অর্জন করে। অন্যান্য প্রধান বিজয়ীদের মধ্যে পুওর থিংস চারটি ও দ্য জোন অব ইন্টারেস্ট দুটি পুরস্কার অর্জন করে।